สังคมข่าวหุ้นเกียรติก้อง ว่องไวยากร
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพุธที่ 22 กรกฎาคม 2558*******
22 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพุธที่ 22 กรกฎาคม 2558*******
ข่าวร้ายทุบหุ้นไทยร่วงหนัก***********ปล่อยข่าวทุบหุ้นกันระงม ห้องค้าหุ้นไทยกลายเป็นสำนักงานข่าวปล่อยกันแล้ว มีบางกระแสบอกว่ารัฐบาลจะเลื่อนประมูลโครงการเมกะโปรเจ็กต์  7 แสนล้านบาท ทำเอาบรรดานักลงทุนขวัญผวา ปล่อยของออกมาสวนทางกับตลาดหุ้นในภูมิภาค ขณะที่ข่าวดียังหายากยิ่งกว่างมเข็มในมหาสมุทรเสียอีก  หลายโบรกฯเรียกร้องปรับครม.เศรษฐกิจชุดใหม่ เอาเฮียกวงมานั่งคุมแทนหม่อมอุ๋ย เรียกความเชื่อมั่นต่อนักลงทุนทั้งในประเทศและต่างประเทศ ดีกว่าปล่อยให้เสียหายไปมากกว่านี้   วานนี้หุ้นหลุดแนวรับ 1,450 จุดอย่างง่ายดาย หมดศรัทธาทีมเศรษฐกิจชุดนี้ แต่เกจิหลายคนก็บอกว่าวันนี้มีลุ้นรีบาวด์ทางเทคนิค แต่ไม่ยั่งยืน ถ้าไม่มีการปรับเปลี่ยนทีมเศรษฐกิจโดยเร็ว
********แรงเทขายกลุ่มแบงก์ กลุ่มสื่อสาร ออกมาค่อนข้างมากวานนี้ มีทั้งกำไรโต และกำไรไม่โต แต่โดยรวมแล้ว ไม่ต่ำกว่าที่คาดการณ์ไว้ หลายตัวดีกว่าคาด  BAY กำไรโตกว่าที่คาดไว้ ฟาดไป 4.3 พันล้านบาท ในไตรมาสที่สอง และครึ่งปี กำไร 8.6 พันล้านบาท หลังจากนายห้างญี่ปุ่นมิตซูบิชิมาถือหุ้นใหญ่ อะไรๆ ก็ดีขึ้นกว่าเดิม ทุนก็หนา ลูกค้ายุ่นก็เยอะ  แต่ BBL กลับแย่ลงกว่าที่คาด
******เสี่ยปั้นแห่งกสิกรไทย ออกมายอมรับว่ากำไรสุทธิของธนาคารปีนี้จะต่ำกว่าปีก่อนที่มีกำไรสุทธิอยู่ที่ 4.61 หมื่นล้านบาท เนื่องจากภาพรวมของเศรษฐกิจไทยยังไม่เห็นการฟื้นตัว เหมือนกับที่หลายแบงก์ที่ทยอยปรับลดเป้าสินเชื่อลง ครึ่งปีหลังที่ตอนแรกคิดว่าจะพื้นตัว กลายเป็นว่าซบเซาต่อหลังจากเจอปัญหาภัยแล้งซ้ำเติม ชาวนา ชาวสวนไม่มีรายได้ กำลังซื้อตก  ส่วนจะเปลี่ยนหัวทีมเศรษฐกิจหรือไม่นั้น ขอให้รัฐบาลไปคิดเอาเอง*****หุ้นกลุ่มรับเหมาก็ร่วงหนัก โดยเฉพาะ ITD หลังเจอข่าวเลื่อนเมกะโปรเจ็กต์ รถไฟฟ้าหลายสาย แต่ถ้าจะร่วงอีกคงเป็นการเลื่อนเซ็นสัญญาโครงการที่ทวาย ประเทศพม่าวันที่ 24 ก.ค.นี้  แต่ถ้าทำตามกำหนดมีสิทธิ์เด้งแรงอีกรอบ
*********กลุ่มสื่อสารผวา DTAC หลังผลประกอบการออกมาไม่ค่อยสดใส  ฉุดเอาหุ้นสามารถคอร์ปอเรชั่น ร่วงตาม เพราะคาดว่าไตรมาส 2/58 จะออกมาชะลอตัวมาก เนื่องจาก บมจ.สามารถ ไอ-โมบาย (SIM) ซึ่งเป็นบริษัทลูกมียอดขายชะลอลง
*********SAWAD โตได้โตดี กำไรไตรมาสนี้ก็โตอีก  แม้ผู้บริหารอายุน้อยแต่ประสบการณ์กลับสูงปรี๊ด ลูกค้าแห่มาขอสินเชื่อกันเพียบ กลายเป็นที่พึ่งของเอสเอ็มอี หลังจากแบงก์พาณิชย์ไม่ยอมปล่อยสินเชื่อให้ลูกค้ากลุ่มนี้ เพราะกลัวเอ็นพีแอลขึ้นสมอง
*******BCP คาดกำไร Q2/58 โตเด่นสุดในกลุ่มโรงกลั่น กำไรสุทธิฟื้น ผลประกอบการได้รับปัจจัยบวกจาก ราคาน้ำมันดิบที่ปรับเพิ่ม ทำให้ BCP กลับมามี Stock gain อีกครั้ง และค่าการกลั่นที่ยังทรงตัวในระดับสูง สวนทางกับทิศทางของค่าการกลั่นตลาดสิงคโปร์ และกำลังกลั่นที่ปรับเพิ่ม ปัจจัยบวกที่กล่าวมาทั้งหมด ทำให้เราคาดว่าบริษัทจะมีกำไรสุทธิอยู่ที่ 2.5 พันล้านบาท เพิ่มขึ้น 143% QoQ
********SVI ฟื้นจากไฟไหม้แล้ว โบรกฯคาดว่า Q2/58 จะมีกำไรสุทธิ 1,145 ล้านบาทเพิ่มขึ้น 477% y-y และ 315% q-q จากการดำเนินงานที่กลับมาเป็นปกติและยังรับรู้เงินประกันไฟไหม้เข้ามา  ********หุ้นเป็ดเทพ  หรือ BR ยังคงบินเหนือจองได้ แถมยังบวกสวนตลาดหุ้นที่ติดลบวานนี้ ถ้าไม่ดีจริงคงทำไม่ได้ หุ้นแบบนี้มองว่าน่าลงทุนอย่างยิ่งในยามที่หุ้นบลูชิพเก่าๆ ร่วงกันระนาว ส่วนราคาก็ถือว่าไม่เว่อร์เหมือนไอพีโอหลายๆ ตัวที่ขึ้นเป็น 100-200 เปอร์เซ็นต์
***********THE เป็นหุ้นอีกตัวหนึ่งที่วิ่งสวนตลาดฯ ในช่วงแรก หลังออกหุ้นเพิ่มทุนแบบเฉพาะเจาะจง แต่ราคาไม่ร่วง งานนี้คงมีดีแน่นอน ไม่ใช่ขึ้นวันเดียวโชว์นะ
*******“เมธ์วดี ประเสริฐสินธนา” เอ็มดี บลจ.บางกอกแคปปิตอล บริษัทที่บล.บัวหลวงถือหุ้น 100% ช่วงนี้นอกจากจะวางระบบงานใหม่ทั้งหมด ก็ยังอยู่ในระหว่างเดินสายโรดโชว์ต่างประเทศ และคาดว่าจะเริ่มเปิดตัวบริษัทได้ในเดือนส.ค.นี้
**************หุ้นร้อนประจำวัน 22  ก.ค. 2558 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ ได้แก่ บริษัท ไดเมท (สยาม) จำกัด (มหาชน) หรือDIMET,ใบสำคัญแสดงสิทธิในการจองซื้อหุ้นสามัญ ของบริษัท ไดเมท (สยาม) จำกัด (มหาชน) ครั้งที่ 1 หรือ DIMET-W1 เข้าเกณฑ์ระดับ 2 ห้ามคำนวณวงเงินซื้อขาย และ Cash Balance มีผลตั้งแต่วันที่  22 ก.ค.-11 ส.ค. 2558**************